               30.11.2017

               BG

               Официален вестник на Европейския съюз

               C 408/54

         P7_TA(2014)0260
   Ролята на радиото и телевизията за представянето на ЕС и на неговите ценности
   Препоръка на Европейския парламент до Съвета, Комисията и Европейската служба за външна дейност от 2 април 2014 г. относно ролята на радиото и телевизията за представянето на ЕС и неговите ценности (2013/2187(INI))
   (2017/C 408/08)

      Европейският парламент,

               —

               като взе предвид член 2 и член 21 от Договора за Европейския съюз (ДЕС),

               —

               като взе предвид член 167 от Договора за функционирането на Европейския съюз,

               —

               като взе предвид Всеобщата декларация за правата на човека, приета на 10 декември 1948 г. от Общото събрание на ООН, и всички международни правни инструменти, посветени на защитата на правата на човека, включително Международния пакт за граждански и политически права и Международния пакт за икономически, социални и културни права,

               —

               като взе предвид Протокол № 29 към Договора от Лисабон относно системата на публичното радиоразпръскване в държавите членки,

               —

               като взе предвид Хартата на основните права на Европейския съюз и по-специално член 11 от нея,

               —

               като взе предвид насоките на ЕС за правата на човека,

               —

               като взе предвид Стратегическата рамка и плана за действие на ЕС относно правата на човека и демокрацията, приети от Съвета на 25 юни 2012 г. (1),

               —

               като взе предвид съобщението на Комисията от 3 октомври 2007 г., озаглавено „Да общуваме на тема Европа в партньорство“ (COM(2007)0568), и предложението на Комисията от 3 октомври 2007 г. за междуинституционално споразумение „Да общуваме на тема Европа в партньорство“ (COM(2007)0569),

               —

               като взе предвид своята резолюция от 25 ноември 2010 г. относно публичното радиоразпръскване в ерата на цифровите технологии: бъдещето на двойната система (2),

               —

               като взе предвид Директива 2010/13/ЕС на Европейския парламент и на Съвета от 10 март 2010 г. за координирането на някои разпоредби, установени в закони, подзаконови и административни актове на държавите членки, отнасящи се до предоставянето на аудиовизуални медийни услуги (Директива за аудиовизуалните медийни услуги) (3),

               —

               като взе предвид своята резолюция от 12 май 2011 г. относно културното измерение на външната дейност на ЕС (4),

               —

               като взе предвид своята резолюция от 11 декември 2012 г. относно Стратегия за цифрова свобода в рамките на външната политика на ЕС (5),

               —

               като взе предвид своята резолюция от 13 юни 2013 г. относно свободата на печата и на медиите по света (6),

               —

               като взе предвид своята резолюция от 24 октомври 2013 г. относно годишния доклад на Съвета до Европейския парламент относно общата външна политика и политика на сигурност (7),

               —

               като взе предвид своята резолюция от 11 декември 2013 г. относно годишния доклад за 2012 г. относно правата на човека и демокрацията по света и политиката на Европейския съюз в тази връзка (8),

               —

               като взе предвид Европейската харта за свободата на печата,

               —

               като взе предвид своята резолюция от 22 ноември 2012 г. на тема „Разширяване: политики, критерии и стратегическите интереси на ЕС“ (9),от 12 декември 2013 г. относно доклада за напредъка на Албания от 2013 г. (10), от 6 февруари 2014 г. относно доклада за напредъка на Босна и Херцеговина през 2013 г. (11), от 6 февруари 2014 г. относно за напредъка на бивша югославска република Македония през 2013 г. (12), от 16 януари 2014 г. относно доклада за напредъка на Исландия за 2012 г. и перспективите след изборите (13), от 16 януари 2014 г. относно процеса на европейска интеграция на Косово (14), от 6 февруари 2014 г. относно доклада за напредъка на Черна гора за 2013 г. (15), от 16 януари 2014 г. относно доклада за напредъка на Сърбия през 2013 г. (16), от 12 март 2014 г. относно доклада за напредъка на Турция през 2013 г. (17), от 23 октомври 2013 г. относно „Европейската политика за съседство: към укрепване на партньорството. Позиция на Европейския парламент по докладите за 2012 г.“ (18), от 23 май 2013 г. относно възстановяване на активи на държавите от Арабската пролет, които се намират в преход (19), от 14 март 2013 г. относно отношенията между ЕС и Китай (20), и от 13 декември 2012 г., съдържаща препоръките на Европейския парламент до Съвета, Комисията и Европейската служба за външна дейност относно преговорите във връзка с новото споразумение между ЕС и Русия (21),

               —

               като взе предвид член 97 от своя правилник,

               —

               като взе предвид препоръката на комисията по външни работи (A7-0248/2014),

               A.

               като има предвид, че независимите европейски радио и телевизия предлагат на обществеността — в Европа и по света — една обща визия, подкрепят ценностите, залегнали в Договорите на ЕС, като правата на човека и основните свободи, включително свободата на изразяване, и насърчават плурализма, независимата мисъл, културното многообразие, плурализма на възгледите и основната ценност да се възпитава ненасилственото разрешаване на конфликти, толерантността и уважението, както в рамките на ЕС, така и в контекста на неговите външни отношения;

               Б.

               като има предвид, че всяка заплаха за независимостта на медиите, независимо дали чрез правителствена намеса, сплашване на журналисти, липса на прозрачност в структурите на собственост или поради надделяващи търговски интереси, разстройва цялостното състояние на свободата и плурализма на медиите във всяка една държава;

               В.

               като има предвид, че правителствата носят основната отговорност за гарантиране и защита на свободата на изразяване и на медиите, независимо от ролята на ЕС при контрола на прилагането на член 11 от Хартата на ЕС за основните права, когато държавите членки прилагат правото на ЕС; като има предвид, че в законодателството на ЕС, по-специално в Протокол № 29, приложен към Договора за Европейския съюз, е залегнало, че системата на публичното радиоразпръскване в държавите членки е пряко свързана с демократичните, социалните и културните потребности на всяко общество, както и с необходимостта от запазването на плурализма в медиите;

               Г.

               като има предвид, че радио-и телевизионното разпръскване, допълвано все повече от медийните услуги онлайн, е ефективен и рентабилен начин да бъде достигната обществеността в Европа и в трети страни и представлява основен източник на информация за повечето граждани в ЕС и извън него;

               Д.

               като има предвид, че новите цифрови и онлайн медийни платформи допринасят за увеличаване на разнообразието и плурализма и са от особено значение в държавите, в които достъпът до по-традиционните източници на информация е ограничен;

               Е.

               като има предвид, че европейските медии, които излъчват в международен мащаб, могат да играят важна роля в предоставянето на информация относно основните ценности на демокрацията, свободата на медиите и правата на човека по целия свят, като обясняват различните национални възприятия, предоставят информация за политиките на ЕС, оформят истински европейска перспектива и осигуряват на обществеността надеждна и висококачествена информация, най-вече чрез своя твърд и непоклатим ангажимент за журналистическа обективност;

               Ж.

               като има предвид, че излъчването на радио и телевизионни предавания с цел демократизация и насърчаване на правата на човека в трети страни не попада, строго погледнато, в обхвата на медийната политика на ЕС;

               З.

               като има предвид, че е необходимо да се създаде съгласувана европейска стратегия за медийно излъчване в областта на външните отношения на ЕС, с оглед насърчаване на ценностите на ЕС и неговите цели като глобален участник, както и за оформянето на дебати и изграждане на разбиране по въпросите на външната политика;

               И.

               като има предвид, че предоставянето на първоначално финансиране от ЕС за „Европейското радио за Беларус“ и постоянната подкрепа на основата на проекти за независими радио и телевизия в трети държави са добър пример за насърчаване на свободата на изразяване и други основни права и свободи в рамките на общата външна политика и политика на сигурност;

               Й.

               като има предвид, че създаването на световна европейска радиослужба може да бъде много полезно, като всеобхватен инструмент за външните отношения на ЕС и за насърчаване на универсалните демократични ценности и правата на човека; има предвид, че използването на онлайн технологии би могло да улесни такава инициатива;

               К.

               като има предвид, че ЕС подкрепя международния новинарски канал, Евронюз, който излъчва на 13 езика, се разбира от 53 % от световното население, се разпространява в 410 милиона домакинства и 155 държави, разполага със спътниково покритие в целия свят, който е водещият канал по отношение на потенциалната публика в Европа, както и сред неарабските информационни канали в арабските страни и в страните в Африка на юг от Сахара и е достъпна безплатно в световен мащаб чрез различни мобилни устройства;

               Л.

               като има предвид, че ЕС има договор за услуги с Евронюз от 2005 г. насам, като му предоставя основно финансиране в размер на 5 млн. EUR годишно за производството и излъчването на редица програми по европейски въпроси; като има предвид, че два други договора за услуги в размер на 5 млн. евро годишно бяха подписани през 2007 г. и 2009 г. за период от пет години за предаванията на Евронюз съответно на арабски и на фарси; като има предвид, че през декември 2010 г. ЕС и Евронюз подписаха многогодишно рамково споразумение за партньорство; като има предвид, че финансовият принос от Комисията за Евронюз за 2013 г. бе уреден с решението на Комисията от 8 май 2013 г. относно приемането на изменената работна програма за 2013 г. в областта на комуникациите, имащо силата на решение за финансиране (C(2013)2631); като има предвид, че по оценки приходите Евронюз за 2014 г. се състоят от лицензионните такси на акционерите (9 %), търговски печалби (49 %) и финансиране от Комисията и нейните различни генерални дирекции (42 %);

               М.

               като има предвид, че редакционната независимост от всякаква политическа намеса, наред с безпристрастността, многообразието и зачитането на зрителите, е ключов елемент на Годишната декларация на Евронюз за ангажимент към зрителите (22);

               Н.

               като има предвид, че през 2009 г. Комисията направи оценка на основния договор на Евронюз, който потвърди уникалния и рентабилен статут на Евронюз като пан-европейски доставчик на новини, който достига до повече зрители в Европа, отколкото неговите конкурентни международни новинарски канали (23);

               1.

               Отправя следните препоръки към Съвета, Комисията и Европейската служба за външна дейност:

                           a)

                           да разберат значението на свободните европейски медии, и по-специално на финансово устойчивите и независими обществени услуги за радио- и телевизионно разпространение, за насърчаването на демократичните ценности на ЕС и информирането на обществеността относно политиките и целите в областта на ОВППС, най-вече чрез по-добро разбиране на въпросите, които обединяват и разделят Европа и сближават европейските граждани по отношение на тяхното разбиране на външната политика;

                           б)

                           да създадат съгласувана и стабилна стратегия на ЕС за радио- и телевизионните медии в контекста на външните отношения на ЕС, като по този начин се насърчават свободата на изразяване и медийният плурализъм и се поддържат и укрепват демокрацията и правата на човека в Европа и в трети държави; да направят посочената стратегия за радио- и телевизионно разпръскване интегриран инструмент на ОВППС;

                           в)

                           да определят като част от тази стратегия специфичен подход за европейските радио и телевизия — въпреки независимостта на медиите и правомощията на държавите членки да предоставят, да определят и да организират обхвата на публичното радио и телевизия — който:

                                       i)

                                       поощрява създаването в трети държави на благоприятна медийна среда за развитието на независими и професионални радио и телевизия;

                                       ii)

                                       насърчава европейските радио и телевизия, излъчващи в международен план:

                                                   —

                                                   да извършват своята дейност в плуралистична и конкурентоспособна медийна среда — като разполагат с непосредствен достъп до актуални новини от първа ръка, са в състояние да се възползват от предимствата на най-новите технологии и запазват водещата си роля в рамките на цифровата революция — и да създават автентично и разнообразно съдържание;

                                                   —

                                                   да бъдат независими в редакционно отношение;

                                                   —

                                                   да се придържат към харта за радиото и телевизията, която изисква точно и обективно отразяване на събитията и балансирано и изчерпателно представяне на разнообразието на ЕС и неговите държави членки, и да се придържат към журналистически кодекс със специален акцент върху политиките, чиято цел е да се гарантира журналистическа независимост, точност и балансираност, и в това отношение да установят свои собствени независими кодекси на поведение и да определят редакционните насоки;

                                                   —

                                                   да предлагат платформа за обмен на мнения и дебати, отнасящи се до социално и/или политически актуални въпроси, като по този начин водят и дават форма на дебата от европейска гледна точка благодарение на широка мрежа от кореспонденти и стимулират обществения интерес и участието на гражданите;

                                                   —

                                                   да използват различни методи за разпространение на информационни и дискусионни програми, включително телевизия, радио, интернет, онлайн излъчване, социални медии и мобилни платформи, с оглед осигуряването на възможно най-широк кръг от обществена аудитория извън ЕС;

                                                   —

                                                   да отразяват по подходящ начин разнообразието на мнения и контекст в ЕС, включително и на възгледите и реалностите на по-новите държави членки;

                                                   —

                                                   да играят активна роля в обучението на бъдещи водещи европейски и неевропейски журналисти;

                                                   —

                                                   да не се страхуват да разглеждат сериозните въпроси в дълбочина и да представят обективната реалност от различни гледни точки;

                           г)

                           да имат предвид, че Евронюз, с широката си мрежа от национални радио и телевизионни оператори и широкото си разпространение, има потенциал да играе важна роля в медийния пейзаж и в стимулирането на дебата за Европа, включително в трети държави; да отчетат също така обаче, че за да изпълнява тази роля, Евронюз следва:

                                       i)

                                       да разполага със средства за продължаване на дейността на различни езици, включително и на неевропейски езици;

                                       ii)

                                       да продължи да се стреми да укрепва своята редакционна независимост;

                                       iii)

                                       да разполага със средства за насърчаване на възможностите за образование и обучение на журналисти във връзка с европейските въпроси и да продължи да предлага възможности за обучение за външни журналисти, особено чрез проекта за мрежа на Евронюз;

                                       iv)

                                       да бъде допълнително укрепен финансово и структурно, за да може да функционира на равнище, сравнимо с това на информационните канали в световен мащаб;

                                       v)

                                       да публикува на своя уебсайт отчет за приходите си, за да се осигури прозрачност на дейността му;

                           д)

                           да насочат проектно финансиране от ЕС като външна помощ към онези радио- и телевизионни оператори, които вече спазват и работят в съответствие с най-високите стандарти за журналистическа независимост, точност и балансираност и които насърчават ценностите на ЕС, както и за проекти, които ще дадат възможност на тези оператори, които изостават по отношение на независимост, точност и устойчивост, да постигнат тези стандарти, като имат предвид, че оценката на резултатите според измерими критерии следва да бъде предварително условие за всякакво допълнително финансиране;

                           е)

                           да стартират процес на размисъл на равнище ЕС с цел създаване на световна европейска радиослужба;

                           ж)

                           систематично да разглеждат въпроса за ограниченията на свободата на медиите във всички двустранни срещи със съответните трети държави, за да се постигне максимално въздействие на предложената стратегия на ЕС за радио- и телевизионните медии в контекста на външните отношения на ЕС;

                           з)

                           да повишават осведомеността на държавите членки относно значението на радиото и телевизията за външните отношения на ЕС и да търсят начини за координиране на предложената стратегия на ЕС с действията и стратегиите на държавите членки в тази област с цел да се повиши съгласуваността;

                           и)

                           да работят за създаването на благоприятна медийна среда в третите държави, както и за развитието на независими и професионални радио и телевизия;

                           й)

                           да реагират бързо, когато сателитните сигнали на европейските медии, излъчващи в международен план, са заглушавани в трети държави, както и когато правителствата на трети държави спрат излъчването на европейски медии;

               2.

               Възлага на своя председател да предаде настоящата резолюция на Съвета, на Комисията и на Европейската служба за външна дейност, както и за сведение на държавите членки.

      (1)  Документ на Съвета: 11855/2012.

      (2)  ОВ C 99 E, 3.4.2012 г., стр. 50.

      (3)  ОВ L 95, 15.4.2010 г., стр. 1.

      (4)  ОВ C 377 E, 7.12.2012 г., стр. 135.

      (5)  Приети текстове, P7_TA(2012)0470.

      (6)  Приети текстове, P7_TA(2013)0274.

      (7)  Приети текстове, P7_TA(2013)0453.

      (8)  Приети текстове, P7_TA(2013)0575.

      (9)  Приети текстове, P7_TA(2012)0453.

      (10)  Приети текстове, P7_TA(2013)0596.

      (11)  Приети текстове, P7_TА(2014)0102.

      (12)  Приети текстове, P7_TA(2014)0103.

      (13)  Приети текстове, P7_TA(2014)0041.

      (14)  Приети текстове, P7_TA(2014)0040.

      (15)  Приети текстове, P7_TA(2014)0104.

      (16)  Приети текстове, P7_TA(2014)0039.

      (17)  Приети текстове, P7_TA(2014)0235.

      (18)  Приети текстове, P7_TA(2013)0446.

      (19)  Приети текстове, P7_TA(2013)0224.

      (20)  Приети текстове, P7_TA(2013)0097.

      (21)  Приети текстове, P7_TA(2012)0505.

      (22)  http://www.euronews.com/services-ue/

      (23)  http://www.europarl.europa.eu/sides/getAllAnswers.do?reference=E-2010-3324


               30.11.2017

               BG

               Официален вестник на Европейския съюз

               C 408/43

         P7_TA(2014)0258
   Общи визови ограничения за руски длъжностни лица, замесени в случая със Сергей Магнитски
   Препоръка на Европейския парламент до Съвета от 2 април 2014 г. относно установяването на общи визови ограничения за руски длъжностни лица, замесени в случая със Сергей Магнитски (2014/2016(INI))
   (2017/C 408/06)

      Европейският парламент,

               —

               като взе предвид член 215 от ДФЕС,

               —

               като взе предвид предложението за препоръка до Съвета, внесено от Ги Верхофстад и Кристина Оюланд от името на групата на Алианса на либералите и демократите за Европа, относно въвеждането на общи визови ограничения за руски длъжностни лица, замесени в случая със Сергей Магнитски (B7–0473/2013),

               —

               като взе предвид своята препоръка до Съвета от 2 февруари 2012 г. относно последователна политика по отношение на авторитарните режими, спрямо които ЕС прилага ограничителни мерки (1),

               —

               като взе предвид своята препоръка от 23 октомври 2012 г. до Съвета относно въвеждането на общи визови ограничения за руски длъжностни лица, замесени в случая със Сергей Магнитски (2),

               —

               като взе предвид изявлението на заместник-председателя на Комисията и върховен представител на Съюза по въпросите на външните работи и политиката на сигурност Катрин Аштън от 20 март 2013 г. относно случая „Магнитски“ в Руската федерация,

               —

               като взе предвид изявлението на говорителя на заместник-председателя и върховен представител Катрин Аштън от 12 юли 2013 г. относно случая със Сергей Магнитски,

               —

               като взе предвид резолюцията и препоръката на Парламентарната асамблея на Съвета на Европа от 28 януари 2014 г. относно отказа от безнаказаност за убийците на Сергей Магнитски,

               —

               като взе предвид решенията на Съединените американски щати да наложат ограничения върху пътуванията на редица длъжностни лица, замесени в случая със Сергей Магнитски, както и обсъждането на сходни мерки в редица други държави,

               —

               като взе предвид своята резолюция от 11 декември 2013 г. относно годишния доклад за 2012 г. относно правата на човека и демокрацията по света и политиката на Европейския съюз по въпроса (3),

               —

               като взе предвид член 121, параграф 3 от своя правилник,

               —

               като взе предвид доклада на комисията по външни работи (A7-0215/2014),

               A.

               като има предвид, че задържането на Сергей Магнитски и последвалата му смърт в ареста съставляват добре документиран и значим случай на неспазване на правата на човека и основните свободи в Русия, като хвърлиха съмнение върху независимостта и безпристрастността на нейните съдебни институции и служат като напомняне за множеството документирани недостатъци по отношение на спазването на принципите на правовата държава в Русия;

               Б.

               като има предвид, че двете независими разследвания, проведени съответно от комисията за публичен надзор над спазването на правата на човека в центровете за задържане в Москва и от Руския президентски съвет относно развитието на гражданското общество и правата на човека, разкриха, че Сергей Магнитски е бил подложен на нечовешки условия, преднамерена липса на грижи и изтезания;

               В.

               като има предвид, че Русия като член на няколко международни организации като Съвета на Европа, Организацията за сигурност и сътрудничество в Европа и Организацията на обединените нации се е ангажирала да защитава и насърчава правата на човека, основните свободи и принципите на правовата държава, и като има предвид, че Европейският съюз нееднократно е предлагал допълнителна помощ и експертни съвети, за да подпомогне Русия да модернизира своя конституционен и правен ред и да се придържа към него в съответствие със стандартите на Съвета на Европа;

               Г.

               като има предвид, че е налице нарастваща нужда от твърда, съгласувана и всеобхватна политика на ЕС спрямо Русия, която да се ползва с подкрепата на всички държави членки и в рамките на която да се предоставят подкрепа и помощ, съпровождани от решителна и справедлива критика, включително налагане на санкции и ограничителни мерки, когато е необходимо;

               Д.

               като има предвид, че визовите ограничения и други ограничителни мерки не са традиционни съдебни санкции сами по себе си, но все пак представляват политически сигнал за загрижеността на ЕС, насочен към една по-широка аудитория, и поради това запазват ролята си необходим и легитимен инструмент на външната политика;

               Е.

               като има предвид, че върховният представител е пропуснал да включи този въпрос в дневния ред на Съвета по външни работи и като има предвид, че Парламентът не е получил официален отговор на препоръката си от 26 октомври 2012 г.;

               1.

               Отправя до Съвета следните препоръки:

                           а)

                           да изготви общ за ЕС списък на длъжностните лица, отговорни за смъртта на Сергей Магнитски, за последвалото съдебно прикриване на случая и за продължаващия и непрекъснат тормоз, упражняван върху майка му и вдовицата му;

                           б)

                           да наложи и приведе в действие обща за ЕС забрана за издаване на виза за тези длъжностни лица и да замрази всички финансови активи, които те или най-близките им роднини евентуално притежават в Европейския съюз;

                           в)

                           да предвиди редовното преразглеждане на предложения списък с лица, по отношение на които е наложена забрана за издаване на виза;

                           г)

                           съгласно Закона от 2012 г. за отговорност за спазването на принципите на правовата държава по повод случая Сергей Магнитски да включи, наред с другите, следните руски граждани в общия за ЕС списък с лица, по отношение на които се налага забрана за издаване на виза, и да конфискува всички финансови активи, с които те евентуално разполагат в рамките на ЕС:
                           АЛИСОВ, Игор, роден на 11 март 1968 г.;
                           ДРОГАНОВ, Алексей, роден на 11 октомври 1975 г.;
                           ЕГОРОВА, Олга, родена на 29 юни 1955 г.;
                           ГАУС, Александра, родена на 29 март 1975 г.;
                           ГЕРАСИМОВА, Анастасия, родена на 22 януари 1982 г.;
                           ГРИН, Виктор, роден на 1 януари 1951 г.;
                           КАРПОВ, Павел, роден на 27 август 1977 г.;
                           ХИМИНА, Елена, родена на 11 февруари 1953 г.;
                           КЛЮЕВ, Дмитрий (известен още като КЛЮЕВ, Дмитри), роден на 10 август 1967 г.;
                           КОМНОВ, Дмитрий (известен още като КОМНОВ, Дмитри) роден на 17 май 1977 г.;
                           КРИВОРУЧКО, Алексей (известен още като КРИВОРУЧКО, Алекс), роден на 25 август 1977 г.;
                           КУЗНЕЦОВ, Артьом, роден на 28 февруари 1975 г.;
                           ЛОГУНОВ, Олег, роден на 4 февруари 1962 г.;
                           МАЙОРОВА, Юлия, родена на 23 април 1979 г.;
                           ПАВЛОВ, Андрей, роден на 7 август 1977 г.;
                           ПЕЧЕГИН, Андрей, роден на 24 септември 1965 г.;
                           ПОДОПРИГОРОВ, Сергей, роден на 8 януари 1974 г.;
                           ПОНОМАРЬОВ, Константин, роден на 14 август 1971 г.;
                           ПРОКОПЕНКО, Иван Павлович, роден на 28 септември 1973 г.;
                           РЕЗНИЧЕНКО, Михаил, роден на 20 февруари 1985 г.;
                           САПУНОВА, Марина, родена на 19 юни 1971 г.;
                           ШУПОЛОВСКИ, Михаил, роден на 28 септември 1983 г.;
                           СИЛЧЕНКО, Олег, роден на 25 юни 1977 г.;
                           СТАШИНА, Елена (известна още като СТАШИНА, Хелън), родена на 5 ноември 1963 г.;
                           СТЕПАНОВА, Олга, родена на 29 юли 1962 г.;
                           СТРОИТЕЛЕВ, Денис, роден на 23 януари 1973 г.;
                           ТАГИЕВ, Фикрет, роден на 3 април 1962 г.;
                           ТОЛЧИНСКИ, Дмитрий (известен още като ТОЛЧИНСКИ, Дмитри), роден на 11 май 1982 г.;
                           УХНАЛЬОВА, Светлана (известна още като УХНАЛЬОВ, Светлана или УХНАЛЬОВА, Светлана В.), родена на 14 март 1973 г.;
                           УРЖУМЦЕВ, Олег, роден на 22 октомври 1968 г.;
                           ВИНОГРАДОВА, Наталия, родена на 16 юни 1973 г.;
                           ВОРОНИН, Виктор, роден на 11 февруари 1958 г.;

                           д)

                           да призове настоятелно Русия да предприеме надеждно, щателно и независимо разследване на смъртта на Сергей Магнитски в условията на предварително задържане и да привлече под отговорност всички виновни;

                           е)

                           да призове Русия да приключи посмъртния съдебен процес срещу Сергей Магнитски и да спре да оказва натиск върху неговите майка и вдовица да участват в това съдебно производство;

               2.

               Възлага на своя председател да предаде настоящата препоръка на Съвета и на Комисията, на правителствата на държавите членки, както и на Държавната дума и на правителството на Русия.

      (1)  ОВ C 239 E, 20.8.2013 г., стр. 11.

      (2)  ОВ С 68 Е, 7.3.2014 г., стр. 13.

      (3)  Приети текстове, P7_TA(2013)0575.


title: Препоръка на Съвета от 20 ноември 2017 година относно проследяването на дипломираните лица (Текст от значение за ЕИП. )

text:
               9.12.2017

               BG

               Официален вестник на Европейския съюз

               C 423/1

         ПРЕПОРЪКА НА СЪВЕТА
   от 20 ноември 2017 година
   относно проследяването на дипломираните лица
   (текст от значение за ЕИП)
   (2017/C 423/01)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално членове 165 и 166 от него,
   като взе предвид предложението на Европейската комисия,
   като има предвид, че:

               (1)

               Пригодността за заетост на дипломираните лица, които напускат системата на образование и обучение, предизвиква безпокойство в много държави членки, главно поради факта, че равнището на заетост сред наскоро дипломиралите се лица с висше образование в Съюза не се е възстановило напълно след финансовата криза от 2008 г. (1), а положението със заетостта на завършилите програми за професионално образование и обучение е различно в отделните държави членки.

               (2)

               В този контекст чрез насоките за политиките по заетостта на държавите членки за 2015 г. (2) държавите членки, в сътрудничество със социалните партньори, бяха приканени да насърчават производителността и пригодността за заетост посредством подходящо предлагане на съответни знания, умения и компетентности.

               (3)

               За постигането на тази цел е от съществено значение наличието на висококачествена информация за това с какво се занимават дипломираните лица след придобиване на съответната квалификация или напускане на системата на образование и обучение, което да способства както за осъзнаване на причините за проблемите, които са свързани с пригодността за заетост на дипломираните в определени региони и икономически сектори или които се отнасят до завършилите определени университетски програми или специалности на професионалното образование и обучение, така и за формулирането на решения за установените проблеми със заетостта. Стойността на такава информация е откроена както в Стандартите и насоките за осигуряване на качество в европейското пространство за висше образование (ESG) (3), така и в Европейската референтна рамка за осигуряване на качество на професионалното образование и обучение (EQAVET) (4).

               (4)

               Въпреки това, тъй като системите за събиране, анализ и използване на данни относно резултатите на дипломираните лица с висше образование и завършилите професионално образование и обучение не са добре развити в много части на ЕС, е нужна по-изчерпателна информация, за да могат учащите се да направят информиран избор за това какво да учат, за структурата на учебните програми или държавните политики.

               (5)

               Освен това, преходът към трудовия пазар зависи до голяма степен от икономическия контекст, нивото на квалификация и сферата на обучение. Влияние оказват също социално-демографските фактори и социално-икономическото положение на семейството (5). Следователно, събирането на данни относно въздействието на тези разнородни фактори е от съществено значение за справянето с проблема във всичките му аспекти.

               (6)

               Въпреки че много държави членки разработват системи за проследяване, обменът на знания и на добри практики и взаимното споделяне са ограничени.

               (7)

               Тъй като наличните съпоставими данни са ограничени като обхват, а данните, събирани на национално равнище, не са съпоставими с тези на другите държави членки, е трудно да се направят изводи от разликите в тенденциите или резултатите в отделните държави и региони.

               (8)

               Резултатите от обществената консултация (6) по програмата на Съюза за модернизация на висшето образование разкриха опасения, че висшето образование не осигурява на дипломираните лица знанията, уменията и компетенциите, от които те се нуждаят, за да просперират в една бързо развиваща се образователна и професионална среда, и че в някои държави членки продължава да съществува трайно несъответствие между уменията и изискванията на пазара на труда.

               (9)

               Държавите членки призоваха за действия на равнището на Съюза за подобряване на потока от информация относно пригодността за заетост, несъответствието на уменията и потребностите на пазара на труда. По-конкретно, в Съвместния доклад за 2015 г. на Съвета и на Комисията относно прилагането на стратегическата рамка за европейско сътрудничество в областта на образованието и обучението („Образование и обучение 2020“) (7) се предлага да се повиши релевантността на висшето образование спрямо пазара на труда и обществото, включително чрез по-добро проучване и прогнозиране на нуждите и резултатите на пазара на труда, напр. проследяване на професионалното развитие на завършилите.

               (10)

               Освен това в контекста на Заключенията от Рига от 2015 г. относно нов набор от средносрочни резултати в областта на професионалното образование и обучение (ПОО) за периода 2015 – 2020 година, държавите членки се ангажираха с осигуряването на постоянен поток от информация и обратна връзка чрез действия като използване на данни за пригодността за заетост на завършилите ПОО и комбиниране на данни относно ученето, навлизането на пазара на труда и професионалното развитие, изграждане на капацитет у участниците на национално равнище за използване на данните за дипломираните лица с цел адаптиране на учебните програми, професионалните профили и съдържанието на квалификациите за ПОО към новите икономически и технически изисквания.

               (11)

               Впоследствие, в рамките на Резолюцията относно насърчаването на социално-икономическото развитие и приобщаване в ЕС чрез образование: приносът на образованието и обучението към европейския семестър за 2016 г. (8), държавите членки подчертаха, че несъответствията между търсените и предлаганите умения и недостигът на умения следва да бъдат разгледани като приоритетен въпрос.

               (12)

               Това се основава на извършената по-рано работа. В Заключенията на Съвета относно предприемачеството в образованието и обучението (9) от 2014 г. държавите членки се договориха да ползват, където това е възможно, информацията за проследяване на дипломираните студенти при оценката на качеството и ефективността на образованието и обучението по предприемачество.

               (13)

               През 2013 г. в Заключенията на Съвета относно социалното измерение на висшето образование (10) държавите членки се ангажираха да улесняват предоставянето на информация относно възможностите и резултатите в образованието и на пазара на труда.

               (14)

               В рамките на Заключенията на Съвета от 2012 г. относно пригодността за заетост сред дипломираните лица, завършили различни степени на образование и обучение (11), държавите членки се договориха и да установят критерий, според който равнището на заетост на дипломираните лица на възраст между 20 и 34 години, които са приключили образованието или обучението си най-късно до три години преди референтната година, да достигне 82 % до 2020 г., както и да наблюдават дела на трудово заетите дипломирани лица, завършили различни степени на образование и обучение, така че да съберат по-широка база от доказателства за разработването на политики в областта на взаимодействието между образованието и обучението и трудовата заетост, а държавите членки и Комисията се ангажираха да съберат информация за качеството и примери за добра практика, които да допълнят количественото наблюдение и да подсилят основата за разработване на политики въз основа на обективни факти.

               (15)

               Във връзка с това в Съобщението относно нова европейска програма за умения (12) Европейската комисия набеляза като приоритет подобряването на аналитичните данни и информирането относно уменията за едно по-добро професионално ориентиране, като предложи предприемането на инициатива за проследяване на дипломираните лица с висше образование, която ще помогне на държавите членки да подобрят информацията за прехода на дипломираните лица към пазара на труда. В този контекст настоящата препоръка очертава допълнителен подход към инициативите на държавите членки и заложените в нея ангажименти са с доброволен характер,

         ПРЕПОРЪЧВА НА ДЪРЖАВИТЕ ЧЛЕНКИ:
   В съответствие с приложимото национално право и правото на Съюза, и по-специално Директива 95/46/ЕО относно защитата на лични данни (13), наличните ресурси и националните особености и в тясно сътрудничество със съответните заинтересовани страни:

               1.

               Да подобрят наличността и качеството на данните относно дейността на дипломираните лица (14) и по целесъобразност на лицата, които напускат системата на висшето образование или на професионалното образование и обучение, без да завършат, включително като до 2020 г. реализират напредък по отношение на създаването на системи за проследяването на дипломираните лица, които могат да включват:

                           а)

                           събиране на актуални анонимизирани административни статистически данни от базите данни за образованието, данъчното облагане, населението и социалноосигурителната система;

                           б)

                           разработване на повтарящи се във времето проучвания на дипломираните лица на ниво образователна система и по целесъобразност на институционално ниво, за да се отчете значението на качествените данни за прехода на хората към пазара на труда или към по-висока степен на образование и обучение и последващото им професионално развитие; както и

                           в)

                           осигуряване на възможност публичните органи да свържат анонимно данните от различни източници, за да се изгради цялостна представа за резултатите на дипломираните лица.

      Съдържание на данните, които трябва да бъдат събрани

               2.

               В подкрепа на амбицията, която стои зад тази препоръка на Съвета за подобряване на съпоставимостта на данните, държавите членки следва да събират данни в следните области:

                           а)

                           социално-биографична и социално-икономическа информация;

                           б)

                           информация относно образованието и обучението;

                           в)

                           информация относно заетостта или допълнително образование и обучение;

                           г)

                           релевантност на образованието и обучението за заетостта или ученето през целия живот;

                           д)

                           професионален напредък.

      Повтарящи се във времето проучвания на дипломираните лица

               3.

               Да насърчават високо, представително и непрекъснато участие в повтарящите се във времето проучвания на дипломираните лица и, когато е възможно, проследяването на дипломираните лица, които са мигрирали или с цел да продължат своето образование и обучение, или след завършване на образованието и обучението си.

      Европейско сътрудничество

               4.

               Да участват в експертна мрежа, която да насърчава сътрудничеството и взаимното учение между държавите членки по отношение на системите за проследяване и по-нататъшното им развитие. В рамките на тази мрежа ще бъдат проучени възможностите за разработване на съпоставими данни и общи дефиниции, както е посочено в точка 2. По отношение на повтарящите се във времето проучвания, както е посочено в точки 3 и 9, в рамките на мрежата ще се проучат възможностите за разработване на общи принципи, оптимална честота и начини за проследяване на дипломираните лица, които са мигрирали.

               5.

               Тази мрежа трябва да бъде организирана в съответствие със съществуващите правителствени структури за сътрудничество по линия на рамката „Образование и обучение 2020“, без това да засяга евентуалното създаване на нови структури на по-късен етап.

      Разпространяване и използване на резултатите

               6.

               Да вземат мерки за осигуряване на навременното, редовно и широко разпространяване и използване на резултатите от анализа на проследяването на дипломирани лица със следните цели:

                           а)

                           подобряване на професионалното ориентиране на бъдещите и настоящите учащи се и дипломираните лица;

                           б)

                           подкрепа за разработването и актуализирането на учебните програми, за да се подобри придобиването на подходящи умения и пригодност за заетост;

                           в)

                           подобряване на съответствието на уменията в подкрепа на конкурентоспособността и иновациите на местно, регионално и национално равнище, както и за преодоляване на недостига на умения;

                           г)

                           планиране и прогнозиране на променящите се потребности в областта на заетостта, образованието и социалната сфера; както и

                           д)

                           осигуряване на принос към развитието на политиката на национално равнище и на равнището на Съюза.

      Финансиране

               7.

               Да осигурят устойчивост на инициативите за проследяване на дипломираните лица чрез отпускане на адекватно многогодишно финансиране, използване на национални или европейски източници на финансови средства като „Еразъм+“ или европейските структурни и инвестиционни фондове, когато това е уместно и съответства на наличните ресурси, правното основание и приоритетите за периода 2014—2020 г., без да се засягат преговорите по следващата многогодишна финансова рамка.

      Докладване

               8.

               В срок от две години след приемането на настоящата препоръка и на редовни интервали след това, да оценяват и да докладват на Комисията, посредством експертната мрежа, за напредъка при изпълнението на настоящата препоръка.

         ПРЕПОРЪЧВА НА КОМИСИЯТА:

               9.

               Да разработи пилотната фаза на европейско проучване относно дипломираните лица с висше образование (15), което има за цел да подобри наличността на съпоставима информация за заетостта и социалните резултати на дипломираните лица с висше образование, като се отчитат резултатите от проучването за осъществимост Eurograduate (16) и на опита на държавите членки, придобит в рамките на националните системи за проследяване на дипломираните лица. В срок от три години след приемането на настоящата препоръка да представи на експертната мрежа доклад за резултатите на пилотното проучване. В случай че пилотната фаза се окаже успешна, Комисията ще се консултира с държавите членки по въпроса дали да се пристъпи към цялостното осъществяване на европейското проучване относно дипломираните лица с висше образование.

               10.

               Да предостави подкрепа за изграждане на капацитет според потребностите за създаване на системи за проследяване на дипломираните лица въз основа на добри практики. В случая на професионалното образование и обучение това ще включва подробен опис във всички държави членки, който обхваща възможностите за сътрудничество на равнището на Съюза и може да послужи като основа за изследване на осъществимостта на европейско проучване относно завършилите професионално образование или обучение, ако се сметне за необходимо. В контекста на изграждането на капацитет ще се предоставя подкрепа и за осъществяване на сътрудничество между органите, доставчиците на професионално образование и обучение и услуги за професионално ориентиране с цел да се подобри наличността, съпоставимостта и надеждността на данните от проследяването на дипломираните лица.

               11.

               Да насърчава взаимното учене и обмена на добри практики, да укрепва сътрудничеството чрез установяване и подпомагане на експертни мрежи и да си сътрудничи с другите компетентни експертни групи, международни организации и институции и агенции на ЕС.

               12.

               Да гарантира, че резултатите от анализа на проследяването на дипломираните лица се предоставят за използване от държавите членки и заинтересованите страни.

               13.

               Да подкрепя използването на европейски източници на финансиране като „Еразъм+“ или европейските структурни и инвестиционни фондове, когато това е уместно и съответства на техните финансови възможности, правното основание, процедурите за вземане на решения и приоритетите за периода 2014—2020 г., без да се засягат преговорите по следващата многогодишна финансова рамка.

               14.

               Да докладва на Съвета за изпълнението на настоящата препоръка в срок от пет години след приемането ѝ.

      Съставено в Брюксел на 20 ноември 2017 година.

            За Съвета

            Председател

         M. REPS

      (1)  COM/2015/0690 final.

      (2)  Решение (ЕС) 2015/1848 на Съвета от 5 октомври 2015 г. относно насоки за политиките по заетостта на държавите членки за 2015 г. (ОВ L 268, 15.10.2015 г., стр. 28).

      (3)  ISBN 952-5539-04-0.

      (4)  Препоръка на Европейския парламент и на Съвета от 18 юни 2009 г. за създаване на Европейска референтна рамка за осигуряване на качество в професионалното образование и обучение (ОВ C 155, 8.7.2009 г., стр. 1).

      (5)  Във връзка с въздействието на пола и мигрантския произход върху прехода от училище към пазара на труда виж ОИСР/Европейски съюз (2015 г.), „Показатели за интеграцията на имигрантите за 2015 г. Заселване“, глава 13.

      (6)  SWD(2016) 195 final.

      (7)  ОВ C 417, 15.12.2015 г., стр. 25.

      (8)  Резолюция на Съвета и на представителите на правителствата на държавите членки, заседаващи в рамките на Съвета, от 24 февруари 2016 г. относно насърчаването на социално-икономическото развитие и приобщаване в ЕС чрез образование: приносът на образованието и обучението към европейския семестър за 2016 г. (ОВ C 105, 19.3.2016 г., стр. 1).

      (9)  ОВ C 17, 20.1.2015 г., стр. 2.

      (10)  ОВ C 168, 14.6.2013 г., стр. 2.

      (11)  OВ C 169, 15.6.2012 г., стр. 11.

      (12)  COM(2016) 381 final.

      (13)  Директива 95/46/ЕО на Европейския парламент и на Съвета от 24 октомври 1995 г. за защита на физическите лица при обработването на лични данни и за свободното движение на тези данни (ОВ L 281, 23.11.1995 г., стр. 31).

      (14)  За целите на настоящата препоръка на Съвета „дипломирано лице“ е лице, което е завършило някаква степен на висше образование или професионално образование и обучение (най-малко на ниво 4 по Европейската квалификационна рамка (ЕКР). Следва да се отчете обаче, че в някои държави членки съществуват и инициативи за проследяване на напускащите училище.

      (15)  Най-малко на ниво 5 по ЕКР.

      (16)  Проучването за осъществимост Eurograduate включва само висшето образование.


               30.11.2017

               BG

               Официален вестник на Европейския съюз

               C 408/46

         P7_TA(2014)0259
   69-ата сесия на Общото събрание на Организацията на обединените нации
   Препоръка на Европейския парламент до Съвета от 2 април 2014 г. относно Шестдесет и деветата сесия на Общото събрание на ООН (2014/2017(INI))
   (2017/C 408/07)

      Европейският парламент,

               —

               като взе предвид Договора за Европейския съюз (ДЕС), и по-специално членове 21 и 34 от него,

               —

               като взе предвид предложението за препоръка до Съвета относно Шестдесет и деветата сесия на Общото събрание на ООН (ОС на ООН), внесено от Александър Граф Ламбсдорф, от името на групата ALDE (B7-0014/2014),

               —

               като взе предвид Шестдесет и осмата сесия на ОС на ООН,

               —

               като взе предвид своята препоръка от 11 юни 2013 г. до Съвета относно Шестдесет и осмата сесия на ОС на ООН (1),

               —

               като взе предвид приоритетите на ЕС за Шестдесет и осмата сесия на ОС на ООН, във вида, в който бяха приети от Съвета на 24 юни 2013 г. (2),

               —

               като взе предвид резолюцията на ОС на ООН от 3 май 2011 г. относно участието на Европейския съюз в работата на Организацията на обединените нации (3) и резолюцията на Европейския парламент от 11 май 2011 г. относно ЕС като глобален фактор: неговата роля в многостранни организации“ (4),

               —

               като взе предвид своята резолюция от 25 ноември 2010 г. относно десетата годишнина от приемането на Резолюция № 1325 (2000) на Съвета за сигурност на ООН относно жените, мира и сигурността (5),

               —

               като взе предвид своята резолюция от 7 юли 2011 г. относно външните политики на ЕС в полза на демократизацията (6),

               —

               като взе предвид Резолюция № 2106 на Съвета за сигурност на ООН от 24 юни 2013 г. относно увеличаване на усилията в борбата срещу безнаказаността на извършителите на сексуално насилие и предходните резолюции на същата тема (7),

               —

               като взе предвид своята препоръка до Съвета от 18 април 2013 г. относно принципа на ООН „отговорност за защита“ (8),

               —

               като взе предвид своята резолюция от 8 октомври 2013 г. относно корупцията в публичния и частния сектор и отражението й върху правата на човека в трети държави (9),

               —

               като взе предвид своята резолюция от 7 февруари 2013 г. относно Двадесет и втората сесия на Съвета на ООН по правата на човека (10),

               —

               като взе предвид член 121, параграф 3 и член 97 от своя правилник,

               —

               като взе предвид доклада на комисията по външни работи и становището на комисията по развитие (А7-0250/2014),

               A.

               като има предвид, че ангажиментът на ЕС за ефективно многостранно сътрудничество, в основата на което стои ООН, е неразделна част от външната политика на ЕС и се корени в убеждението, че за постигането на общи цели и за справянето с глобални кризи, предизвикателства и заплахи е необходима ефективна многостранна система;

               Б.

               като има предвид, че взети заедно, ЕС и неговите държави членки са с най-голямото финансово участие в системата на ООН (редовен бюджет, програми и фондове на ООН и бюджет за опазване на мира);

               В.

               като има предвид, че здравото и стабилно партньорство между ЕС и ООН е от основно значение за работата на ООН в рамките на трите стълба — мир и сигурност, права на човека и развитие — и е също така жизненоважно за ролята на ЕС като фактор от световно значение;

               Г.

               като има предвид, че правата на човека и демокрацията са основни ценности на ЕС и принципи и цели на европейската външна дейност; като има предвид, че зачитането, насърчаването и опазването на универсалността и неделимостта на правата на човека са с първостепенно значение за европейското единство и цялост;

               Д.

               като има предвид,че според доклада на Световната банка „Turn Down the Heat“ („Намаляване на топлината“), настоящата траектория на емисиите е вероятно да доведе до затопляне от 2 oC в рамките на 20 до 30 години и затопляне от 4 oC до 2100 г.; като има предвид, че генералният секретар на ООН Бан Ки Мун прикани държавните ръководители на среща на високо равнище през септември 2014 г. с цел поемане на ясни ангажименти за по-нататъшни действия относно изменението на климата;

               Е.

               като има предвид, че като водещ донор в света ЕС подкрепя както увеличените усилия за спазване на крайния срок през 2015 г. за постигането на Целите на хилядолетието за развитие (ЦХР), така и съвместен подход, насочен към изкореняване на бедността и устойчиво развитие;

               Ж.

               като има предвид, че приоритетната тема на 58-ата сесия на Комисията за положението на жените ще бъде предизвикателствата и постиженията в изпълнението на Целите на хилядолетието за развитие за жените и момичетата;

               З.

               като има предвид, че корупцията в публичния и частния сектор запазва и задълбочава неравенствата и дискриминацията, когато става въпрос за равноправно упражняване на гражданските, политическите, икономическите, социалните и културните права, и че е доказано, че корупционните действия и нарушенията на правата на човека са свързани със злоупотребата с власт, липсата на отговорност и различни форми на дискриминация;

               И.

               като има предвид, че развитието на принципа „отговорност за защита“ е важна стъпка в посока предвиждане, предотвратяване и ответни действия при геноцид, военни престъпления, етническо прочистване и престъпления срещу човечеството; като има предвид, че този принцип следва да се прилага по възможно най-последователен и еднороден начин;

               Й.

               като има предвид, че ратифицирането и на двете изменения на Римския статут, приети в Кампала, и предоставянето на юрисдикция във връзка с престъплението агресия на Международния наказателен съд допълнително ще допринесат за прекратяване на безнаказаността на извършителите на това престъпление;

               К.

               като има предвид, че в случаите, когато принципът „отговорност за защита“ се прилага, е от изключително значение да се запазва разграничението между мандатите на военните и на хуманитарните участници, за да се гарантира, че всички хуманитарни участници са възприемани като неутрални и безпристрастни и да се избягва излагането на риск на ефективното предоставяне на помощ и съдействие;

               1.

               Отправя до Съвета следните препоръки:

         Права на човека, демокрация и принципи на правовата държава

               а)

               активно да насърчава конкретните последващи действия и прилагането на декларацията от срещата на високо равнище относно принципите на правовата държава на национално и международно равнище от 24 септември 2012 г. и да проучи до каква степен принципите на правовата държава могат да бъдат свързани с текущите разисквания относно ЦХР за периода след 2015 г.;

               б)

               да засилва международните усилия, чиято цел е да се гарантира, че всички права на човека, договорени в конвенциите на ООН, се считат за всеобщи, неделими, взаимозависими и взаимосвързани и че те действително се прилагат; да насърчава включването на правата на човека и основните свободи във всички аспекти на дейността на ООН;

               в)

               да укрепва процеса на всеобщ периодичен преглед, като включва препоръки в двустранните и многостранните диалози с членовете на ООН, и по-специално в диалозите в областта на правата на човека; да благоприятства среда, която дава възможност на неправителствените организации (НПО) за полезно участие на различните етапи от процеса на всеобщ периодичен преглед;

               г)

               да насърчава широкото участие на гражданското общество в различните механизми на ООН в областта на правата на човека, в т.ч. на различните етапи от процеса на всеобщ периодичен преглед; с цел противодействие или мерки в отговор на репресиите и при внимателно наблюдение на такива потенциални случаи по отношение на НПО и гражданското общество, да предоставя подкрепа за изграждане на капацитет за институциите в областта на правата на човека;

               д)

               да потвърди отново пълната си подкрепа за Международния наказателен съд и да продължава да проявява бдителност по отношение на евентуални опити за подкопаване на легитимността, универсалността и интегритета на системата на Римския статут; активно да приканва държавите, които все още не са страни по системата, да пристъпят към бързо подписване и ратификация; да провежда кампания за ратификацията на измененията от 2010 г. относно престъплението агресия, приети в Кампала, в т.ч. от всички държави членки;

               е)

               да се бори активно за ратифицирането от всички членове на ООН на Конвенцията на ООН срещу корупцията и на Конвенцията на ООН срещу транснационалната организирана престъпност; да полага повече усилия за приключване на преговорите за всеобхватна конвенция относно международния тероризъм; да подкрепи определянето на специален докладчик на ООН относно финансовите престъпления, корупцията и правата на човека;

               ж)

               да призове членовете на ОС на ООН да предоставят на пълната прозрачност в отчетите на предприятията и на борбата с корупцията, изпирането на пари, данъчните убежища, незаконните финансови потоци и вредните данъчни структури статут на водещ приоритет в програмите на международните институции в сферата на финансирането и развитието;

               з)

               да подчертае, че ползите от развитието няма да бъдат устойчиви в отсъствието на добро управление, отговорни и демократични институции и върховенство на закона; да гарантира с оглед на това, че в новата рамка е отразен ясен ангажимент за демократично управление.

               и)

               да насърчава предотвратяването на прояви на жестокост и други тежки нарушения чрез преобразуване на Съвета на ООН по правата на човека в механизъм за ранно предупреждение и предотвратяване, а не само в орган за реагиране, с цел да се предотврати допълнително ескалиране на нарушенията на правата на човека;

               й)

               да се въведат специални тематични инициативи за насърчаване на отговорност за нарушенията на правата на човека и за предприемане на съответни действия, насочени към основните причини за загриженост в областта на правата на човека, включително усилия за премахване на смъртното наказание и за защита на правата на хората в уязвимо положение, като например деца, жени, лица, определящи се като ЛГБТИ, или коренно население;

               к)

               да осъди системната злоупотреба с правата на човека в Ислямска република Иран;

      Изтезания

               л)

               отново да изтъкне значението на борбата срещу изтезанията и други форми на малтретиране, както и на приоритета, който отдава ЕС на този въпрос, особено по отношение на децата; да поднови мандата на специалния докладчик за още три години и да гарантира ефективни последващи действия във връзка с предишни резолюции в областта на изтезанията; да докаже общ ангажимент, насочен към премахване на изтезанията и подпомагане на жертвите, а именно като се продължи или ако е приложимо, като се започне да се предоставят средства за доброволния фонд на ООН за жертвите на изтезания и специалния фонд, създаден съгласно Факултативния протокол към Конвенцията против изтезанията;

      Смъртно наказание

               м)

               да продължи борбата срещу използването на смъртното наказание и решително да подкрепи мораториума като стъпка към неговото премахване; да продължи да настоява за премахването му в целия свят; настоятелно да призове държавите, които все още изпълняват смъртни наказания, да публикуват ясни и точни цифри относно броя на присъдите и екзекуциите;

      Правата на ЛГБТИ

               н)

               да изрази загриженост относно увеличилите се напоследък дискриминационни закони и практики и зачестилите действия на насилие срещу отделни лица въз основа на тяхната сексуална ориентация и полова идентичност; да насърчи внимателно наблюдение на ситуацията в Нигерия и Уганда, където новите закони сериозно застрашават свободата на сексуалните малцинства; да потвърди отново своята подкрепа за продължаващата работа на върховния комисар по правата на човека за борба срещу тези дискриминационни закони и практики и работата на ООН в по-общ план по този въпрос; да препоръча активно участие в борбата с опитите за подкопаване на тези права;

      Въоръжени безпилотни самолети

               о)

               да подкрепи международните усилия за насърчаване на по-прозрачно и отговорно използване на въоръжени безпилотни летателни апарати в съответствие с установената международна правна рамка и да продължи да подкрепя разследванията на целенасочени убийства; да продължи да подпомага разследванията на целенасочени убийства и да предприема последващи действия съобразно препоръките от специалните докладчици на ООН в областта на извънсъдебните екзекуции, екзекуциите по бързата процедура и произволните екзекуции и за борба с тероризма;

         Мир и сигурност

               п)

               с цел предоставяне на ООН на по-ефективни инструменти за намаляване на напрежението, да подкрепя мисиите за налагане и опазване на мира чрез предоставяне, при необходимост, на засилено подпомагане от ЕС (техническо, финансово, с оборудване или сили на ЕС);

               р)

               да гарантира, че мандатите за опазване на мира отразяват дългосрочните потребности за държавно и институционално изграждане и подпомагане на демокрацията, като при това се наблегне на всеобхватен подход с цел да се насочат действията към причините за конфликта и несигурността в съответната държава;

               с)

               да оказва сътрудничество за укрепване на ролята и капацитета на регионалните организации за опазването на мира, предотвратяването на конфликти, гражданското и военното управление на кризи, както и решаването на конфликти;

               т)

               да изисква от всички страни по въоръжен конфликт да спазват изцяло своите задължения съгласно международното право, включително безпрепятствен достъп до хуманитарна помощ;

               у)

               да гарантира, че рамката за развитие след 2015 г. насърчава устойчив мир, като се разглеждат основните причини за конфликтите, с цел да се създадат необходимите благоприятни условия за развитие и прилагане на правата;

               ф)

               да съсредоточи усилията си върху прекратяването на тероризма, независимо дали е спонсориран от държавата или по друг начин;

               х)

               да гарантира, че Конференцията на ООН относно създаването на свободна от оръжия за масово унищожение зона в Близкия изток, която не се състоя през 2012 г., както беше решено на конференцията за преглед на ДНЯО през 2010 г., ще се състои през 2014 г;

               ц)

               да подкрепи резолюциите на ОС на ООН относно оръжията със съдържание на обеднен уран и да разработи обща позиция на ЕС, която да отразява по-добре няколкократните призиви на Парламента за световен мораториум като предпазна мярка и за постигане на световен консенсус относно потенциалните рискове за здравето на гражданите, тежестта на сложното управление след конфликт и финансовите разходи, свързани с тяхното използване;

               ч)

               да гарантира, че през 2015 г. процесът на преглед на структурата за изграждане на мира на ООН насърчава прилагането на принципа „отговорност за защита“ и ролята на жените в изграждането на мира;

         Отговорност за защита

               ш)

               да работи за утвърждаване на принципа „отговорност за защита“ като международна норма, като същевременно поддържа деликатното равновесие между ролята на съответните държави и на международната общност и запазва принципа на предотвратяване на конфликтите и използването на въоръжена сила като крайна мярка;

               щ)

               да гарантира във връзка с това, че отговорност за предотвратяването и спирането на геноцид и масови жестокости носи преди всичко съответната държава, но че международната общност също има участие, което има предимство пред позоваването на суверенитета;

               аа)

               да подкрепя основното схващане, че превенцията изисква разпределяне на отговорността и насърчаване на сътрудничеството между участващите държави и международната общност;

               аб)

               да гарантира, в сътрудничество с всички международни партньори, пълното съответствие и съгласуваност на възможните по-нататъшни форми на концепцията „отговорност за защита“ с международното хуманитарно право;

               ав)

               да работи за включването на защитата на цивилното население в мандатите на мироопазващите мисии, провеждани под егидата на ООН;

         Жени и деца

               аг)

               да потвърди своя ангажимент във връзка с изпълнението на резолюциите на Съвета за сигурност на ООН относно жените, мира и сигурността (11), които признават непропорционалното въздействие на войната върху жените, но също така и важната им роля в управлението на конфликти, разрешаването на конфликти и трайния мир;

               ад)

               решително да подкрепя и насърчава пълното прилагане на Резолюция № 2106 на ООН относно борбата с безнаказаността по отношение на свързаното с конфликти сексуално насилие, както и да осигури по-нататъшното консолидиране на отговорността и превантивните мерки, превантивните мерки по отношение на сексуалните престъпления и насилие и подкрепата за жертвите;

               ае)

               да даде приоритет на прекратяването на сключването на брак в детска възраст;

               аж)

               да гарантира, че жените са представени на всички етапи от мирните процеси и че участват в превантивната дипломация, ранното предупреждение и мониторинга на сигурността, както и в анкетни комисии в следконфликтни ситуации;

               аз)

               да гарантира съсредоточаване на усилията върху образованието за момичета;

               аи)

               да вземе активно участие в 58-та сесия на Комисията относно положението на жените, за да не се накърнят достиженията на правото на Платформата за действие на ООН от Пекин, като например достъп до образование и здравеопазване, като основно право на човека; да осъди решително използването на сексуално насилие срещу жени като военна тактика, включително престъпления като масови изнасилвания, сексуално робство, принудителна проституция, основани на пола форми на преследване, включително генитално осакатяване на жени, трафик, ранни и принудителни бракове, убийства в защита на честта и всякакви други форми на сексуално насилие със сходна тежест; да подпише и ратифицира Конвенцията на Съвета на Европа относно предотвратяването и борбата с насилието срещу жените и домашното насилие;

               ай)

               да прикани държавите членки да ратифицират третия Факултативен протокол към Конвенцията на ООН за правата на детето, който ще даде възможност на децата да подават жалби до Комитета;

         Програма за развитие след 2015 г.

               ак)

               да признае, че има значителен и съществен напредък в посока постигането на Целите на хилядолетието за развитие; да използва по най-добрия начин подготвителната фаза преди срещата на върха през септември 2015 г. относно програмата за периода след 2015 г., за да осигури съгласуваност и координация между държавите — членки на ЕС, по отношение на приоритетните области и цели, които ЕС желае да насърчава, с оглед избягване на непоследователността и неяснотата, до които би довел един твърде обширен списък от цели; да подчертае, че трябва да се отдели специално внимание на потребностите на най-слабо развитите страни, държавите с нерешен конфликт и държавите след конфликт; да осигури ангажираност от страна на развиващите се страни по отношение на тези цели;

               ал)

               да подчертае факта, че през оставащото до края на определения срок (2015 г.) време усилията в световен мащаб за постигането на ЦХР следва да станат по-интензивни и да се съсредоточат върху областите, в които изоставането е най-голямо;

               ам)

               да гарантира, че премахването на бедността продължава да бъде приоритет в новата единна и интегрирана рамка заедно с борбата срещу неравенството, насърчаването на устойчиво развитие, продоволствена сигурност и равенство между половете;

               ан)

               да работи за приемането на единна, всеобхватна и интегрирана рамка за периода след 2015 г. за Целите на хилядолетието за развитие, с ясни целеви показатели, включващи основните въпроси от областта на развитието и устойчивостта; да се увери, че по своята същност тази рамка е универсална и обща, че насърчава просперитета, правата на човека и благополучието за всички;

               ао)

               да следва подход, основаващ се на правата на човека, и да гарантира, че правата на човека със своя универсален характер са в основата на рамката за периода след 2015 г.;

               ап)

               да призове за последователен и всеобхватен международен подход спрямо финансирането след 2015 г., който по предвидим начин да обхваща всички измерения на устойчивото развитие, и в съответствие със заключенията на Съвета от декември 2013 г. да продължи да насърчава в рамките на системата на ООН разисквания относно алтернативни източници на финансиране и други начини за предоставяне на помощ, и по-специално частни инвестиции и нефинансови средства;

               ар)

               да гарантира, че новите амбициозни цели ще бъдат подкрепени със също толкова амбициозно и новаторско финансиране за развитие;

               ас)

               като се има предвид фактът, че съществува тенденция въпросите от областта на околната среда и на развитието да се разглеждат поотделно на световно равнище, да търси нови начини за преодоляване на това разделение и да изгражда мостове между тези тясно свързани области, наред с другото, от институционална гледна точка;

               ат)

               да напомни за ангажимента, поет от развитите страни в рамките на COP16 в Канкун (2010 г.), за предоставяне на 100 милиарда щатски долара под формата на „ново и допълнително“ финансиране всяка година до 2020 г. за потребностите на развиващите се страни във връзка с изменението на климата; да посочи, че при това финансиране следва да се гарантира балансирано разпределение на средствата между мерките за приспособяване и мерките за смекчаване на последиците от изменението на климата;

         Други

      Неприкосновеност на личния живот в ерата на цифровите технологии

               ау)

               да предприеме всички необходими законодателни и административни мерки за цялостно изпълнение на препоръките, съдържащи се в резолюцията на ОС на ООН (12), за да се гарантира, че гражданите имат еднакви права както офлайн, така и онлайн, и по-специално преразглеждането на процедури, практики и законодателство, както и създаването на независими и ефективни механизми за надзор, като подчертае значението на защитата на данните;

               аф)

               с цел да се потвърди отново ангажимента на ЕС по този въпрос в световен мащаб, активно да насърчава конкретни последващи действия във връзка с резолюцията от страна на всички членове на ООН;

      Договор за търговията с оръжие

               ах)

               да насърчава активно бързото подписване и ратифициране на Договора за търговията с оръжие от всички членове на ООН, включително всички държави — членки на ЕС, с цел да се даде възможност на международната общност за ефективно справяне с негативните последици от липсата на прозрачност и зле регулираната търговия с конвенционални оръжия, боеприпаси и опасни технологии, които разпалват глобални въоръжени конфликти и се използват за нарушаване на правата на човека; да започне диалог с други свързани държави, регионални и международни организации и гражданското общество с цел насърчаването в този смисъл на още по-голямо разширяване на обхвата на Договора за търговията с оръжие;

      ЕС в ООН

               ац)

               да подкрепя активно всеобхватна реформа на системата на ООН, и особено на нейния Съвет за сигурност, за да се укрепи неговата легитимност, регионално представителство, отчетност и ефективност; да работи за дългосрочната цел на ЕС за членство в един разширен Съвет за сигурност на ООН;

               ач)

               да гарантира съгласуваността и ефективността на ЕС като фактор от световно значение, с цел да се действа бързо, всеобхватно и единно чрез по-добра координация на позициите на държавите членки и по-добро сътрудничество между ЕСВД и държавите членки; в това отношение да насърчава ЕСВД, и по-специално чрез делегациите на ЕС в Ню Йорк и Женева, да работи за повишаване на съгласуваността в рамките на ЕС;

               аш)

               да подпомага ролята на парламентите и регионалните събрания в системата на ООН и световния парламентаризъм;

               ащ)

               да продължи плодотворното сътрудничество в подкрепа на многостранните отношения и глобалното управление и да изтъкне значението на стратегическото партньорство между ЕС и Програмата на ООН за развитие, което отбеляза десетата си годишнина през февруари 2014 г.;

               ба)

               да повиши осведомеността относно факта, че 2015 г. ще бъде обявена за Европейска година на развитието, с което да се даде безпрецедентен импулс за подобряване на обществената осведоменост в Европа относно предизвикателствата в световен мащаб и значението на новите цели за развитие, които следва да бъдат договорени;

      Изменение на климата

               бб)

               да посочи, че предизвикателствата в световен мащаб продължават да съществуват и дори се очаква да нараснат, както и че изменението на климата и влошаването на състоянието на околната среда заплашват да заличат постигнатия напредък в изпълнението на ЦХР; да засили следователно действията в областта на изменението на климата по време на срещата на високо равнище на ООН по въпросите на климата през 2014 г., за да се положи солидна основа, която да доведе до успешни преговори и траен напредък към намаляване на емисиите и укрепване на стратегиите за приспособяване на конференцията по линия на Рамковата конвенция на ООН по изменение на климата през 2015 г.; да даде пример, като приеме амбициозна обвързваща политическа рамка в областта на климата със своевременно набелязани цели за срещата на високо равнище, така че да окаже положително влияние върху преговорите;

               бв)

               да участва активно в разискванията относно понятието „климатичен бежанец“, включително относно евентуалното правно определяне на това понятие в международното право или в друго правно обвързващо международно споразумение;

               бг)

               да потвърди по повод Третата международна конференция през септември 2014 г. подкрепата на ЕС за малките островни развиващи се страни;

         Сирия

               бд)

               да работи за създаването на устойчиво политическо решение за Сирия, което ще спре насилието и ще насърчи демократичен преход, който да отговаря на законните стремежи на сирийския народ; да подкрепи пълното прилагане на заключенията от конференцията „Женева I“ и като се има предвид значението на конференцията „Женева II“ като уникален форум, създаващ условия за преки преговори за мир и демократичен преход между страните по конфликта, да поддържа процеса на „Женева II“;

               бе)

               да работи за включване на всички съответни действащи лица на световно и регионално равнище в конференцията „Женева II“, като признава, че много различни действащи лица имат решаваща роля в кризата в Сирия;

               бж)

               да свика международна конференция относно кризата със сирийските бежанци, с акцент върху хуманитарните усилия, като се даде приоритет на подкрепата за приемащите държави в региона и на засилването на участието на ЕС в дипломатическите усилия за прекратяване на конфликта;

               бз)

               да работи приоритетно за бързото изпълнение на Резолюция № 2139 на Съвета за сигурност на ООН относно хуманитарната ситуация в Сирия, така че най-накрая да се улесни сигурен, безпрепятствен и пряк достъп до всички нуждаещи се, включително през линиите на конфликта и границите; да гарантира, че отстраняването, предаването и унищожаването на химическите оръжия, намиращи се в Сирия, се извършва по напълно прозрачен начин;

               би)

               да насърчава международното сътрудничество във връзка с унищожаването на химическите оръжия на Сирия и да призове за пълното прилагане на решението на Изпълнителния съвет на Организацията за забрана на химическото оръжие от 27 септември 2013 г.;

               бй)

               да подкрепи всички усилия за гарантиране на отговорност за нарушенията на правата на човека и международното хуманитарно право в Сирия и активно да насърчава позоваването от страна на Съвета за сигурност на ситуацията в Сирия пред Международния наказателен съд;

         Южен Судан

               бк)

               да насърчава всички страни да спазват споразумението за прекратяване на враждебните действия (прекратяване на огъня), подписано на 23 януари 2014 г., включително разпоредбите, според които участниците в конфликта трябва да се въздържат от нападения срещу граждани и да осигурят безопасен достъп на хуманитарните работници до засегнатите от конфликта области на Южен Судан; да подчертае, че споразумението е само първата крачка към мир и помирение, като същевременно се вземе под внимание положението в Южен Судан, включително политическата борба за лидерство в държавата, предизвикала все по-чести етнически сблъсъци и довела до разселването на над 650 000 души;

               бл)

               да подкрепи дневния ред за изграждане на държава по отношение на Южен Судан, както и истинско помирение и приобщаващ мирен процес, за да се гарантира трайна стабилност; да предложи съдействие за преодоляване на проблема с корупцията, който е пречка за перспективите за създаване на свободна и справедлива демокрация, стабилност, устойчиво развитие и икономически растеж;

               бм)

               да осъди широко разпространените нарушения на правата на човека и извършваните злоупотреби; да приветства и подкрепя усилията на специалния представител на ЕС за Африканския рог, Александър Рондос, на специалния представител на ООН, Хилде Джонсън, и на Африканския съюз, както и укрепването на капацитета за разследване в областта на правата на човека на мисията на ООН в Република Южен Судан;

               бн)

               да осъди нападенията срещу хуманитарни работници и ресурси, възпрепятстването на дейности по оказване помощ и грабежите на хуманитарни доставки в големи мащаби, които бяха извършени в Южен Судан и които силно затрудняват усилията да се достигне до нуждаещото се цивилно население;

               бо)

               да призове за създаването на независима международна анкетна комисия за разследване на всички предполагаеми нарушения на международните права на човека и хуманитарното право от избухването на конфликта; да настоява за подвеждане под отговорност на виновните лица;

         Централноафриканска република

               бп)

               да гарантира добро сътрудничество и допълване на международните усилия, необходими за стабилизиране на Централноафриканската република, и да работи за приемането на всеобхватен подход във връзка с тази многостранна криза; да подкрепи процеса на политически преход и да допринесе за създаването на функциониращи демократични институции, способни да водят борба срещу нарушенията на правата на човека, да защитават гражданите, да сложат край на насилието и да успокоят сектантските напрежения в държавата; да продължи да предоставя необходимата финансова помощ, за да се породи жизнеспособно икономическо развитие; да оглави усилия, насочени към предприемането на действия в отговор на безпрецедентната хуманитарна криза чрез предоставянето на достатъчна финансова помощ;

               бр)

               да подкрепи усилията, полагани от международната общност, и по-специално Африканския съюз, ООН и Франция, както и от централноафриканските органи, за стабилизиране на държавата; бързо да изпълни решението на ЕС от 20 януари 2014 г. за създаване на EUFOR RCA и да ускори процедурите за разполагане на силите на място;

         Израелско-палестински конфликт

               бс)

               да подкрепя текущия процес на преговори и настоящите опити да се намерят решения на конфликта, като в същото време ориентира дейността си към процеса на палестинско помирение, с цел да се обединят палестинците, живеещи на Западния бряг, Източен Йерусалим и ивицата Газа;

               бт)

               да се увери, че ОС на ООН осигурява, в сътрудничество с ЕС и САЩ, всички инструменти за гарантирането на устойчиво и ефективно решение за две държави, въз основа на границите от 1967 г., при които Йерусалим е столица и на двете държави, държавата Израел има сигурни и признати граници, а независимата, демократична, прилежаща и жизнеспособна Палестина живее до нея в мир и безопасност;

               2.

               Възлага на своя председател на предаде настоящата препоръка на заместник-председателя на Комисията и върховен представител на Съюза по въпросите на външните работи и политиката на сигурност, на специалния представител на ЕС за правата на човека, на Съвета и за сведение, на Комисията.

      (1)  Приети текстове, P7_TA(2013)0234.

      (2)  Съвет на Европейския съюз, 11521/13.

      (3)  Резолюция A/RES/65/276 на ОС на ООН.

      (4)  ОВ С 377 Е, 7.12.2012 г., стр. 66.

      (5)  ОВ C 99 E, 3.4.2012 г., стр. 56.

      (6)  ОВ C 33 E, 5.2.2013 г., стр. 165.

      (7)  Резолюция S/RES/2106(2013) на Съвета за сигурност на ООН.

      (8)  Приети текстове, P7_TA(2013)0180.

      (9)  Приети текстове, P7_TA(2013)0394.

      (10)  Приети текстове, P7_TA(2013)0055.

      (11)  Резолюции S/RES/1325(2000), S/RES/1820(2008), S/RES/1888(2009), S/RES/1889 (2009), S/RES/1960(2010), S/RES/2106(2013) и S/RES/2122(2013) на Съвета за сигурност на ООН.

      (12)  Резолюция A/C.3/68/L.45/Rev.1 на ОС на ООН.


title: Препоръка на Европейската централна банка от 4 октомври 2018 година до Съвета на Европейския съюз относно външните одитори на Lietuvos bankas (ЕЦБ/2018/23)

text:
               12.10.2018

               BG

               Официален вестник на Европейския съюз

               C 370/1

      ПРЕПОРЪКА НА ЕВРОПЕЙСКАТА ЦЕНТРАЛНА БАНКА
      от 4 октомври 2018 година
      до Съвета на Европейския съюз относно външните одитори на Lietuvos bankas
      (ЕЦБ/2018/23)
      (2018/C 370/01)
      УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,
      като взе предвид Договора за функционирането на Европейския съюз,
      като взе предвид Устава на Европейската система на централните банки и на Европейската централна банка, и по-специално член 27.1 от него,
      като има предвид, че:

                  (1)

                  Отчетите на Европейската централна банка (ЕЦБ) и на националните централни банки на държавите членки, чиято парична единица е еврото, се проверяват от независими външни одитори, препоръчани от Управителния съвет на ЕЦБ и одобрени от Съвета на Европейския съюз.

                  (2)

                  Мандатът на сегашните външни одитори на Lietuvos bankas — UAB PricewaterhouseCoopers — изтече след одита за финансовата 2017 година.

                  (3)

                  С Препоръка ЕЦБ/2018/15 на Европейската централна банка (1) ЕЦБ препоръча назначаването на UAB Deloitte Lietuva за външни одитори на Lietuvos bankas за финансовите години от 2018 до 2021. UAB Deloitte Lietuva не пое изпълнението на тази функция и поради това е необходимо да се назначат външни одитори за периода, започващ от финансовата 2018 година.

                  (4)

                  Lietuvos bankas избра UAB Ernst & Young Baltic за свои външни одитори за финансовите години от 2018 до 2021,

            ПРИЕ НАСТОЯЩАТА ПРЕПОРЪКА:
      Препоръчва се назначаването на UAB Ernst & Young Baltic за външни одитори на Lietuvos bankas за финансовите години от 2018 до 2021.

         Съставено във Франкфурт на Майн на 4 октомври 2018 година.

               Председател на ЕЦБ

            Mario DRAGHI

         (1)  Препоръка ЕЦБ/2018/15 на Европейската централна банка от 18 май 2018 г. до Съвета на Европейския съюз относно външните одитори на Lietuvos bankas (ОJ C 181, 28.5.2018 г., стр. 1).